חוק ארגון הפיקוח על העבודה (תיקון מס' 10), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2576, עמ' 1189, 2016-08-11T00:00:00+03:00
התיקון מסמיך מפקח עבודה שנודע לו על אירוע שקרה באתר בניה והביא למותו של אדם או לפציעתו הקשה, להורות בצו על סגירת האתר לשני ימי עבודה, עם אפשרות להארכת התקופה בשלושה ימים נוספים. למחזיק במקום העבודה תהיה אפשרות, בהזדמנות הראשונה שלאחר מתן הצו או לאחר הארכתו, לטעון את טענותיו ולבקש את ביטול הצו אם יוכיח כי עמד בכל הוראות הבטיחות הנדרשות.
לגבי אתרי בנייה שאינם מוסדרים, התיקון קובע כי האחריות לסגירת האתר לאחר אירוע של מות עובד תהיה על המחזיק במקום העבודה.
עוד קובע התיקון כי בתקופה בה אתר בניה סגור בצו הפסקת עבודה, ניתן יהיה לבצע רק עבודות שמפקח התיר לשם תיקון ליקויי בטיחות באתר. כמו כן, בתקופה בה האתר סגור, עובדי האתר יהיו זכאים לשכר עבודה.
אי קיום צו הפסקת עבודה מהווה עבירה פלילית מסוג אחריות קפידה והעונש בצידה הוא שנתיים מאסר או קנס השווה ל-75,300 שקלים חדשים או שני העונשים יחד, וכן קנס בשיעור של 1,400 שקלים חדשים בגין כל יום שבו נמשכת העבירה.
לבסוף, התיקון מטיל על משטרת ישראל חובה לדווח למשרד הכלכלה והתעשייה על תאונה באתר בניה שגרמה למותו של אדם או לפציעתו הקשה.